ໃນລະຫວ່າງວັນທີ 12-13 ພະຈິກ 2015 ໄດ້ມີກອງປະຊຸມຖອດຖອນບົດຮຽນ ແລະ ພິທີເຊັນສັນຍາກ່ຽວກັບການສະ ໜອງບໍລິການປິ່ນປົວສຸຂະພາບພາຍໃຕ້ລະບົບປະກັນສັງ ຄົມ ລະຫວ່າງຫ້ອງການກອງທຶນປະກັນສັງຄົມແຫ່ງຊາດແລະ ບັນດາໂຮງໝໍແຂວງທົ່ວປະເທດ.
ໂດຍການເປັນປະທານຮ່ວມລະຫວ່າງທ່ານ ດຣ. ຢ່າງກູ້ ຢ່າງລືໄຊ ຫົວໜ້າກົມປະກັນສັງຄົມ, ກະຊວງແຮງງານ ແລະ ສະຫວັດດີການສັງຄົມ ແລະທ່ານ ຮສ.ດຣ ຈັນພົມມາ ວົງສຳພັນ ຫົວໜ້າກົມປິ່ນປົວ, ກະຊວງສາທາລະນະສຸກ. ມີບັນດາ ຄະນະພະແນກສາທາລະນະສຸກແຂວງ, ຄະນະພະແນກແຮງງານ ແລະສະຫວັດດີການສັງຄົມແຂວງ, ຄະນະອຳນວຍການ ຫ້ອງການກອງທຶນປະກັນສັງຄົມແຫ່ງຊາດ, ຄະນະອຳນວຍການໂຮງໝໍແຂວງ ແລະ ວິຊາການກ່ຽວຂ້ອງຂອງແຕ່ລະພາກສ່ວນເຂົ້າຮ່ວມ ລວມທັງໝົດ 160 ຄົນ. ກອງປະຊຸມໄດ້ດຳເນີນໄປດ້ວຍການຍົກບັນຫາກ່ຽວກັບການສະໜອງການປິ່ນປົວສຸຂະພາບພາຍໃຕ້ລະບົບປະກັນສັງຄົມ ເພື່ອມາແລກປ່ຽນ ແລະ ຖອດຖອນບົດຮຽນນຳກັນ ເພື່ອຄວາມເປັນເອກະພາບໃນການຈັດຕັ້ງປະຕິບັດ ແລະ ຮັບປະກັນໃນການສະໜອງບໍລິການຢ່າງມີຄຸນນະພາບ. ນອກຈາກນີ້ ກອງປະຊຸມຍັງໄດ້ມີການຜ່ານຮ່າງເນື້ອໃນ ແລະ ເຊັນສັນຍາການໃຫ້ບໍລິການທາງດ້ານການແພດ ແກ່ຜູ້ປະກັນຕົນ ແລະ ຜູ້ເກີດສິດປິ່ນປົວຂອງລະບົບປະກັນສັງຄົມ. ການເຊັນສັນຍາລະຫວ່າງຫ້ອງການກອງທຶນປະກັນສັງຄົມແຫ່ງຊາດ ແລະບັນດາໂຮງໝໍແຂວງໃນຄັ້ງນີ້ ກໍແມ່ນເພື່ອເປັນການສືບຕໍ່ໃນການບໍລິການປິ່ນປົວສຸຂະພາບ ແກ່ສະມາຊິກທັງພາກລັດ, ພາກວິສາຫະກິດ ແລະ ຜູ້ປະກັນຕົນແບບສະໝັກໃຈ ພາຍໃຕ້ລະບົບປະກັນສັງຄົມ. ສັນຍາໃໝ່ຄັ້ງນີ້ ແມ່ນໄດ້ມີການປັບປຸງຫຼາຍດ້ານ ໂດຍສະເພາະໄດ້ມີການປັບປຸງອັດຕາມອບເໝົາໃໝ່ເພີ່ມຂຶ້ນ ເພື່ອໃຫ້ແທດເໝາະກັບພື້ນຖານຂອງການສຶກສາຕົ້ນທຶນປິ່ນປົວຕົວຈິງ, ເຊິ່ງການສຶກສາຕົ້ນທຶນດັ່ງກ່າວແມ່ນນຳໃຊ້ເຕັກນິກຂອງສາກົນ ຊຶ່ງໄດ້ຮັບການຊ່ວຍເຫຼືອ ແລະ ປຶກສາຂອງຊ່ຽວຊານອົງການແຮງງານສາກົນ (ILO) ແລະ ອົງການອານາໄມໂລກ ພາຍຫຼັງໄດ້ຮັບຮອງອັດຕາຕົ້ນທຶນປິ່ນປົວແບບມອບເໝົາແລ້ວ ກະຊວງ ຮສສ ກໍໄດ້ຈັດປະຊຸມກັບພາກສ່ວນຕ່າງໆຫຼາຍຄັ້ງ ເພື່ອຄົ້ນຄວ້າວິທີແລະຮູບແບບການຈ່າຍເງິນມອບເໝົາໃຫ້ແກ່ບັນດາໂຮງໝໍຄູ່ສັນຍາ. ການນຳຂອງສອງກະຊວງໄດ້ເອກະ ພາບກັນຮັບຮອງເອົາອັດຕາມອບເໝົາສະເລ່ຍຂັ້ນສູນກາງ ແລະ ຂັ້ນແຂວງ, ເຊິ່ງກໍໄດ້ມີການເຊັນສັນຍາ ແລະ ເລີ່ມປະຕິບັດມາແຕ່ວັນທີ 1 ຕຸລາ 2015. ຮັບຮອງຕົ້ນທຶນປິ່ນປົວສຸຂະພາບໃນອັດຕາສະເລ່ຍ 130.000 ກີບ/ຄົນ/ປີ ໂດຍກຳນົດອັດຕາມອບເໝົາແຕ່ລະຂັ້ນ ເຊັ່ນ: ອັດຕາເງິນມອບເໝົາ ສຳລັບໂຮງໝໍສູນກາງ 125.000 ກີບ/ຄົນ/ປີ ແລະ ໂຮງໝໍແຂວງ 105.000 ກີບ/ຄົນ/ປີ ແລະ ໄດ້ສະໜອງເພີ່ມຕື່ມບາງກໍລະນີພະຍາດຊ້ຳເຮື້ອ ແລະກໍລະນີທີ່ມີຄ່າໃຊ້ຈ່າຍສູງຕື່ມ. ນອກຈາກນີ້ ສັນຍາກໍຍັງໄດ້ກຳນົດບາງລາຍການຍົກເວັ້ນ ທີ່ລະບົບປະກັນສັງຄົມຍັງບໍ່ທັນໄດ້ໃຫ້ການຄຸ້ມຄອງ.
ອຸດໜູນປິ່ນປົວສຸຸຂະພາບ ແມ່ນໜຶ່ງໃນບັນດາ 8 ການອຸດໜູນຕາມກົດໝາຍປະກັນສັງຄົມ ທີ່ ຫກປຊ ໃຫ້ການຄຸ້ມຄອງແກ່ສະມາຊິກ ຊຶ່ງຫ້ອງການກອງທຶນປະກັນສັງຄົມແຫ່ງຊາດ ໂດຍໄດ້ເຊັນສັນຍາການບໍລິການປິ່ນປົວກັບບັນດາໂຮງໝໍຄູ່ສັນຍາ ເປັນຜູ້ສະໜອງການບໍລິການອຸດໜູນດັງກ່າວແທນ ການຈັດຕັ້ງປະຕິບັດຜ່ານມາການສະໜອງອຸດໜູນປິ່ນປົວສຸຂະພາບ ແມ່ນໄດ້ເຊັນສັນຍາການສະໜອງການບໍລິການປິ່ນປົວຜ່ານສອງລະບົບຄື: ອົງການປະກັນສັງຄົມພາກວິສາຫະກິດ (ອປສ) ແລະ ອົງການປະກັນສັງຄົມແຫ່ງລັດ (ອປລ). ຜ່ານໄລຍະການຈັດຕັ້ງປະຕິບັດສັນຍາການສະໜອງການບໍລິການປິ່ນປົວສຸຂະພາບ ທັງສອງຝ່າຍກໍໄດ້ພະຍາຍາມປັບປຸງ ແລະ ພັດທະນາຢ່າງຕໍ່ເນື່ອງ ໂດຍມີການຖອດຖອນບົດຮຽນ ແລະ ເຊັນສັນຍາເປັນແຕ່ລະປີ.